google/wiki40b huggingface dataset:
Φρύγανα

Φρυγανικά οικοσυστήματα

Τα φρυγανικά οικοσυστήματα αποτελούν μία από τις κύριες φυτικές διαπλάσεις που σχηματίζονται ιδιαίτερα στη νότια Ελλάδα και στα νησιά, μέχρι το υψόμετρο των 300 μέτρων. Τα φρύγανα καλύπτουν μεγάλο μέρος της Ελλάδας και γενικότερα η Μεσόγειος έχει τις κατάλληλες κλιματολογικές συνθήκες για την ανάπτυξή τους. Στην Ελλάδα οι εκτάσεις που καλύπτονται από φρύγανα λέγονται φρυγανότοποι, στην Ισπανία tomillares, στην Γαλλία garrigue και batha στο Ισραήλ. Εκτιμάται ότι καλύπτουν στην Ελλάδα επιφάνεια ίση με 10 – 15 εκατομμύρια στρέμματα.

Είδη φρυγάνων

Μερικά φρύγανα με αισθητική αξία και χρησιμότητα στην καθημερινή ζωή είναι τα παρακάτω.

Κάππαρη

Η κάππαρη είναι ένας μικρός θάμνος, που οι βλαστοί του είναι συνήθως κατακείμενοι στο έδαφος, πλατιά φύλλα και άσπρα άνθη. Η κάππαρη, όχι μόνο αντέχει σε ξηρασία και υψηλές θερμοκρασίες, αλλά προτιμά το καλοκαίρι για να ανθίσει. Η κάππαρη που χρησιμοποιείται στη μαγειρική, προέρχεται από το μπουμπούκι του φυτού που συλλέγεται πριν γίνει άνθος και χρησιμοποιείται συχνά σε σαλάτες.

Φασκομηλιά

Η φασκομηλιά είναι ένα φυτό πολυετές με πολλά κλαδιά και δεν ξεπερνάει τα 50εκ. ύψος. Έχει στενόμακρα, χνουδωτά και γκριζοπράσινα φύλλα και στο τέλος της άνοιξης βγάζει λουλούδια με χρώμα ανοιχτό βιολετί. Το συναντάμε συχνά στην Ελλάδα και προτιμάει άγονα εδάφη .Χρησιμοποιείται σαν αφέψημα.

Θρούμπι

Πρόκειται για έναν όμορφο, χαμηλό και πολυετή θάμνο που προτιμάει ξηρές και βραχώδεις περιοχές. Ανθίζει μέσα Απριλίου με αρχές Μαΐου. Στη μαγειρική χρησιμοποιείται λόγω των αντιτοξικών ιδιοτήτων σε διάφορα βαριά φαγητά.

Αστοιβίδα

Είναι χαμηλός πολύκλαδος θάμνος με αγκαθωτό ξηρό φύλλωμα. Η αστοιβίδα είναι κατάλληλη για εδαφοκάλυψη επιφανειών, αλλά και για τοποθέτηση σε βραχόκηπους.
Επίθεση Γκρομπ

Ονομασία

Το άνοιγμα πήρε το όνομά του από τον Ελβετό διεθνή μαιτρ Χένρι Γκρομπ (1904–1974), ο οποίος το ανέλυσε εκτενώς και έπαιξε εκατοντάδες παρτίδες δι' αλληλογραφίας με αυτό. Στην στήλη του στην εφημερίδα όπου ο Γκρομπ κάνει την ανάλυση σε αυτό το άνοιγμα, το αναφέρει ως Άνοιγμα Σπάικ, το όνομα όμως αυτό εξακολουθεί μέχρι σήμερα να έχει περιορισμένη χρήση. Κάποιες άλλες πρώιμες αναφορές χρησιμοποιούν την ονομασία Άνοιγμα Αλχάουζεν, από τον Κάρολο Αλχάουζεν του Βερολίνου (1835–1892), ο οποίος ήταν ένας από τους πρώτους που έπαιξαν την κίνηση 1.η4. Ο γκρανμαίτρ Σαβιέλλυ Ταρτακόβερ έπαιξε ορισμένες φορές το άνοιγμα αυτό σε Σιμουλτανέ διοργανώσεις και το ονόμασε Άνοιγμα Γένοβας ή Άνοιγμα Σαν Πιέρ Ντ'Αρένα, από την πόλη και το ομώνυμο προάστιο της Γένοβας, όπου χρησιμοποιήθηκε για πρώτη φορά. Στην Τσεχία και τη Σλοβακία ονομάζεται Άνοιγμα Φριτς, ενώ σε κάποια άλλα μέρη του κόσμου ονομάζεται Άνοιγμα κολιβρίου.

Άλλες τακτικές

Ένα βασικό στοιχείο της "Επίθεσης Γκρομπ" είναι να αναπτύσσει τον αξιωματικό του βασιλιά στο η2 για φιανκέτο, έχοντάς τον εκεί να ελέγχει τη μεγάλη διαγώνιο. Για την επίτευξη αυτού του στόχου, τα λευκά πρέπει να κρατήσουν τα πιόνια μακριά από το κέντρο. Αυτό οδηγεί σε συχνά "σχίσματα στο κέντρο" με την γ4 να είναι συχνά η τρίτη κίνηση του λευκού.
Λόγω της ασυνήθιστης δομής των πιονιών, που τα λευκά επιτυγχάνουν παίζοντας η4 και γ4 αρκετά νωρίς στο παιχνίδι, υπάρχει συχνά περιορισμένη δυνατότητα για ροκέ. Η παρτίδα συχνά γίνεται ένα άγριο ​​και ευρέως ανοιχτό παιχνίδι, με ένα οριακό πλεονέκτημα που συνήθως υποχωρεί μόνο του στις πρώτες 20 κινήσεις.
Εις απάντηση στην "Επίθεση Γκρομπ", τα μαύρα προωθούν εκ των προτέρων το πιόνι του βασιλιά, ίσως ελπίζοντας να επιτύχουν στη συνέχεια το Ματ των ανοήτων εάν ο Λευκός παίξει 2.ζ3?? ή 2.ζ4??. Καλές απαντήσεις θα μπορούσαν να είναι η 2.Αη2 (που κυριαρχεί διαγώνια στα λευκά τετράγωνα του κέντρου) και η 2.γ4, η "Αγγλική βαριάντα", για την προετοιμασία του Ιγ3 που θα σταθεροποιήσει τον έλεγχο των λευκών στο τετράγωνο δ5.
Η Ζωή της Αντέλ

Γυρίσματα

Αν και αρχικά η ταινία ήταν προγραμματισμένη να γυριστεί σε δυόμιση μήνες, τελικά τα γυρίσματα κράτησαν πέντε, από το Μάρτιο ως τον Αύγουστο του 2012 με προϋπολογισμό 4 εκατομμύρια ευρώ. Τα μέρη που γυρίστηκε η ταινία ήταν η πόλη Λιλ και οι περιοχές Ρούμπε και Liévin.

Διαμάχες

Στην πρεμιέρα της ταινίας το 2013 στο φεστιβάλ των Καννών, μια έκθεση της Γαλλικής Ένωσης τεχνικών οπτικοακουστικών μέσων και κινηματογράφου (Syndicat des professionnels de l'industrie de l'audiovisuel et du cinéma) κατέκρινε τις συνθήκες εργασίας κατά τα γυρίσματα. Η έκθεση αναφέρει ότι τα γυρίσματα έγιναν υπό "βαρύ" κλίμα και με συμπεριφορά κοντά στην "ηθική παρενόχληση". Τα μέλη και οι τεχνικοί των γυρισμάτων κατηγόρησαν τον σκηνοθέτη και παραγωγό Αμπντελατίφ Κεσίς για απλήρωτες υπερωρίες, μη σταθερές συνθήκες εργασίας, για παραβιάσεις της εργατικής νομοθεσίας και για παρενοχλήσεις, που οδήγησαν ορισμένους τεχνικούς να παραιτηθούν.
Τον Σεπτέμβριο του 2013 η Λέα Σεϊντού και η Αντέλ Εξαρχόπουλος, επίσης παραπονέθηκαν για την συμπεριφορά του Κεσίς, κατά τα γυρίσματα. Περιέγραψαν την εμπειρία τους ως "φρικτή" και ανέφεραν ότι δεν πρόκειται να δουλέψουν μαζί του ξανά. Σε συνέντευξή της τον Ιανουάριο του 2014 η Σεϊντού ξεκαθάρισε ότι: "Είμαι αρκετά χαρούμενη με την ταινία. Τα γυρίσματα ήταν δύσκολα και ίσως πολλοί να νομίζουν ότι απλά παραπονιόμουν και ήμουν καλομαθημένη, αλλά δεν είναι έτσι. Απλά είπα ότι ήταν δύσκολα. Η αλήθεια είναι ότι ήταν εξαιρετικά δύσκολα, αλλά εντάξει. Δεν με πειράζει που ήταν δύσκολα. Μου αρέσει να δοκιμάζομαι. Η ζωή είναι πολύ πιο δύσκολη. Είναι πολύ ειλικρινής σκηνοθέτης και λατρεύω το σινεμά του. Πραγματικά μου αρέσει ως σκηνοθέτης. Τι και αν μας συμπεριφέρθηκε έτσι;"
Chillwave

Η μουσική Chillwave, γνωστή και ως glo-fi, είναι ένα είδος indie ηλεκτρονικής μουσικής που γεννήθηκε στα μέσα της δεκαετίας του 2000 στις Η.Π.Α. Διακρίνεται από τη χρήση πολλών ηχητικών επεξεργασμένων εφέ, συνθεσάιζερ, επαναλαμβανόμενων μουσικών φράσεων (looping), ηχητικών δειγμάτων (sampling) και έντονων φιλτραρισμένων φωνητικών με απλές μελωδικές γραμμές.
Το όνομα στο είδος λέγεται ότι έδωσε ο blogger και dj του Hipster Runoff με το ψευδώνυμο Carles. Αναφέρεται στην επιρροή των μουσικών από new wave, 80s kitsch και synthpop μέσα από μία πιο lo-fi οπτική γωνία.
Η συγκεκριμένη μουσική συνδυάζει τις μουσικές τάσεις των 2000s με την 80s αισθητική.
Ενδεικτικά, καλλιτέχνες της chillwave είναι οι Washed Out, Neon Canyon, Twintapes, Twin Sister, Brothertiger, Neon Indian, Toro Y Moi, Small Black, Memory Tapes , Dickrave και πολλοί άλλοι.
Ιερά Σύνοδος της Καθολικής Ιεραρχίας της Ελλάδος

Πρόεδρος

Ο Σεβασμιότατος Φραγκίσκος Παπαμανώλης, Επίσκοπος Σύρου, Θήρας και Αποστολικός Τοποτηρητής της Επισκοπής Κρήτης.

Γενικός Γραμματέας

Ο Σεβασμιότατος Νικόλαος Πρίντεζης, Αρχιεπίσκοπος Νάξου-Τήνου, Αποστολικός Τοποτηρητής της Επισκοπής Χίου και Μητροπολίτης παντός Αιγαίου.

Μέλη

Σεβασμιότατος Νικόλαος Φώσκολος, Αρχιεπίσκοπος των εν Αθήναις Καθολικών και Αποστολικός Τοποτηρητής της Αρχιεπισκοπής Ρόδου.
Σεβασμιότατος Ιωάννης Σπίτερης, Αρχιεπίσκοπος Κερκύρας, Ζακύνθου, Κεφαλληνίας και Αποστολικός Τοποτηρητής του Βικαριάτου Θεσσαλονίκης.
Σεβασμιότατος Δημήτριος Σαλάχας, Τιτουλάριος Επίσκοπος Γρατιανουπόλεως (από Καρκαβίας) και Έξαρχος των Ελληνορρύθμων Καθολικών Ελλάδος.
Σεβασμιότατος Νίσαν Καρακέχεγιαν, Έξαρχος Αρμενίων Καθολικών Ελλάδος.
Ότο Φρόιτζχαϊμ

Βιογραφία

Ο πατέρας του ήταν δάσκαλος σε τοπικό λύκειο του Στρασβούργου, τότε πόλη της Γερμανικής Αυτοκρατορίας, και η μητέρα του ήταν κόρη γιατρού από τη Ρηνανία. Κατά τη διάρκεια της παιδικής του ηλικίας ασχολήθηκε με πολλά αθλήματα, όπως στίβος, κολύμβηση, πατινάζ και ποδόσφαιρο. Στην ηλικία των 16 ετών, άρχισε να παίζει αντισφαίριση
Αφού αποφοίτησε από το σχολείο το 1901 σπούδασε νομικά στο Πανεπιστήμιο του Στρασβούργου. Το 1902, διέκοψε τις σπουδές του για ένα χρόνο και υπηρέτησε στο 138ο σύνταγμα πεζικού (Γερμανικό) στο Στρασβούργο. Το φθινόπωρο του 1903, μετά τη στρατιωτική του θητεία, συνέχισε τις σπουδές του στο Πανεπιστήμιο της Βόννης. Το 1909, σε ηλικία 25 ετών, ολοκλήρωσε τις σπουδές του και στη συνέχεια εργάστηκε στο τελωνείο του Στρασβούργου.
Κατά τη διάρκεια του Α΄παγκοσμίου πολέμου κρατήθηκε αιχμάλωτος πολέμου σε αγγλικό στρατόπεδο κι επέστρεψε στο Στρασβούργο το 1918 μέχρις ότου η Αλσατία και Λωρραίνη κατακτήθηκε από γαλλικές δυνάμεις. Στη συνέχεια μετακόμισε στο Βερολίνο, όπου βρήκε δουλειά σαν αστυνομικός. Εργαζόμενος στην αστυνομία της Κολωνίας το 1923 του ανατέθηκε η θέση του αστυνομικού διοικητή του Βισμπάντεν το φθινόπωρο του 1926. Όταν το Ναζιστικό κόμμα ήρθε στην εξουσία το 1933, αναγκάστηκε να εγκαταλείψει την θέση. Ωστόσο συνέχισε να εργάζεται από άλλες θέσεις για την κυβέρνηση στο Άαχεν.
Πέθανε μετά από μια σύντομη, σοβαρή ασθένεια τον Οκτώβριο του 1962.

Καριέρα στην αντισφαίριση

Το 1902 ο Φρόιτζχαϊμ κέρδισε το πρώτο του τουρνουά αντισφαίρισης, το πρωτάθλημα της Αλσατίας-Λοραίνης. Πριν από τον Α΄ παγκόσμιο πόλεμο, κέρδισε το Διεθνές Γερμανικό πρωτάθλημα το 1907 και το 1909, 1910 και το 1911. 
Στους  Ολυμπιακούς αγώνες του 1908 κέρδισε το ασημένιο μετάλλιο στο απλό των αντρών, ενώ στο διπλό με συμπαίκτη τον Χάινριχ Σόμπουργκ αποκλείστηκαν στον δεύτερο γύρο. 
Μια από τις μεγαλύτερες νίκες του ήταν ο τίτλος στο παγκόσμιο πρωτάθλημα σε σκληρό γήπεδο στο Παρίσι το 1912 νικώντας τον συμπατριώτη του Όσκαρ Κρόιτσερ στον τελικό σε τέσσερα σετ. Το 1914 έπαιξε στον ημιτελικό στο πρωτάθλημα του Γουίμπλεντον , χάνοντας από τον αυστραλό Νόρμαν Μπρουκς σε πέντε σετ. Ήταν  Νο 4 στον κόσμο το 1914 από τον Α. Wallis Myers της Daily Telegraph.
Στα τέλη Ιουλίου 1914, ο ίδιος και ο Όσκαρ Κρόιτσερ έπαιξαν τον ημιτελικό του κυπέλλου Ντέιβις στο Πίτσμπουργκ κατά της Αυστραλασίας. Κατά την διάρκεια των αγώνων ξέσπασε ο Α΄ Παγκόσμιος πόλεμος, ο πρόεδρος της τοπικής λέσχης αντισφαίρισης το κράτησε κρυφό από τους παίκτες, καθώς δεν ήθελε να διαταράξει τον αγώνα, η γερμανική ομάδα έχασε με 0-5. Επιστρέφοντας στη Γερμανία το πλοίο τους συνελήφθη στο Γιβραλτάρ από βρετανικό πολεμικό πλοίο και τοποθετήθηκαν σε φυλακή στο Γιβραλτάρ για αρκετούς μήνες προτού αποσταλούν σε στρατόπεδα κράτησης στην Αγγλία. Ο Φρόιτσχάιμ, ήταν και αξιωματικός, κρατήθηκε στο Donnington Hall μέχρι το τέλος του πολέμου το 1918.
Μετά τον πόλεμο κέρδισε και πάλι το Διεθνές πρωτάθλημα Γερμανίας το 1921, 1922 και 1925. Το 1927, σε ηλικία 43 ετών, έφθασε στους προημιτελικούς στο γαλλικό πρωτάθλημα.
Στο κύπελλο Ντέιβις αγωνίστηκε για την Γερμανία το 1913, 1914, 1927 και το 1928 με ρεκόρ 1 νίκη και 8 ήττες.
Κούλπανγκ

Ιστορία

Το Κούλπανγκ πρωτοπαράχθηκε και πωλήθηκε στην 1963 από τον Τζονγκ Ουόνσοκ σε μια στάση μπροστά από το σπίτι του στο Χάνγκναμ-ντονγκ στο Τονγκιόνγκ. Στις αρχές της δεκαετίας του 1960, όταν η μεταπολεμική εξαθλίωση ήταν σοβαρή, το ψωμί παρασκευαζόταν με αναλογισμένο αλεύρι σίτου.

Προετοιμασία

Το Κοσκινισμένο αλεύρι ζυμώνεται με τα αυγά σε μορφή ζύμης. Η ζύμη στη συνέχεια ελάσσεται σε μικρές μπάλες και γεμίζεται με ζαχαρούχα πάστα κόκκινων φασολιών, τηγανισμένα σε φυτικό λάδι, και έπειτα ντυμένα με σιρόπι και σπόρους ψημένου σουσαμιού.

Ποικιλίες

Οι γεμίσεις για το Τόνγκγιονγκ-κούλπανγκ εκτός από τη χαρακτηριστική κόκκινη πάστα φασολιών περιλαμβάνουν γλυκοπατάτες, καστανιές, γιούτζα και πράσινο τσάι.
925 Αλφονσίνη

Φυσικά χαρακτηριστικά

Η μέση διάμετρος της Αλφονσίνης εκτιμάται σε 54,34 χιλιόμετρα. O φασματικός τύπος της είναι S (λιθώδης), ενώ το άλβεδό της είναι 0,279. Η Αλφονσίνη περιστρέφεται γύρω από τον εαυτό της μία φορά κάθε 7 ώρες και 53 λεπτά.
Κουόρτερμπακ

Ο κουόρτερμπακ (πασαδόρος - κοινή συντομογραφία QB) είναι μια θέση στο Αμερικανικό και στο Καναδικό ποδόσφαιρο. Οι κουόρτερμπακς είναι μέλη του σχηματισμού επίθεσης και τοποθετούνται στη γραμμή πίσω από την επιθετική γραμμή (offensive line). Στο σύγχρονο Αμερικανικό ποδόσφαιρο, ο κουάρτερμπακ θεωρείται συνήθως ο ηγέτης του επιθετικού σχηματισμού και είναι αρμόδιος για την επιλογή του τρόπου επίθεσης (play). 

Επισκόπηση

Στο σύγχρονο Αμερικανικό ποδόσφαιρο, ο κουόρτερμπακ είναι συνήθως ο ηγέτης του επιθετικού σχηματισμού. Ο κουόρτερμπακ έρχεται σε επαφή με τη μπάλα σχεδός σε κάθε επιθετικό παιχνίδι, και οι επιτυχίες ή οι αποτυχίες του μπορεί να έχουν σημαντικές επιπτώσεις για τις τύχες της ομάδας του. Κατά συνέπεια, ο κουόρτερμπακ είναι μία από τις θέσεις σε ομαδικά αθλήματα, που λαμβάνουν τη μεγαλύτερη δόξα, αλλά και την περισσότερη κριτική. Ο κουόρτερμπακ επιλέγει το κάθε επιθετικό παιχνίδι (play) και ενημερώνει σχετικά την ομάδα του. Όταν η ομάδα είναι έτοιμη, ο Κεντρικός (Center) περνάει τη μπάλα στον κουόρτερμπακ (η διαδικασία λέγεται snap). Συνήθως, στα επιθετικά παιχνίδια τρεξίματος (rush plays), ο κουόρτερμπακ δίνει τη μπάλα πίσω, σε έναν εκ των δύο οπισθοφυλάκων, στον χάφ-μπακ (HB ή RB) ή στον φουλ-μπακ (FB). Στα επιθετικά παιχνίδια πάσας (passing plays), ο κουόρτερμπακ είναι σχεδόν πάντα αρμόδιος για να πασάρει τη μπάλα εμπρός, σε έναν από τους ρισίβερς (WR ή TE). Επιπλέον, ο κουόρτερμπακ ενδέχεται να τρέξει ο ίδιος εμπρός με τη μπάλα.
Στο Αμερικανικό Πρωτάθλημα Ποδοσφαίρου (NFL), οι κουόρτερμπακ είναι υποχρεωμένοι να φέρουν στη στολή τους έναν αριθμό μεταξύ 1 και 19.
Προγκρές Μ-01Μ

Αποστολή

Εκτοξεύτηκε στις 26 Νοεμβρίου 2008 (12:38 GMT) από το κοσμοδρόμιο του Μπαϊκονούρ με πύραυλο Soyuz-U. Μετά από τέσσερις ημέρες, το Προγκρές συνδέθηκε με την θύρα του τμήματος Πιρς του σταθμού στις 30 Νοεμβρίου (12:28 GMT). Είχε προηγηθεί πρόβλημα με την κεραία του αυτόματου συστήματος Κουρς, χάρη στο οποίο τα Προγκρές συνδέονται με τους διαστημικούς σταθμούς.. Η κεραία άνοιξε σωστά τρεις ώρες μετά την εκτόξευση του διαστημοπλοίου, όμως αποφασίστηκε η σύνδεσή του με το εφεδρικό σύστημα TORU, με τον κοσμοναύτη Yury Lonchakov.
Το Προγκρές Μ-01Μ μετέφερε 2423 kg φορτίου, συμπεριλαμβανομένων καυσίμων, νερού και τροφίμων. Παρέμεινε στον σταθμό μέχρι και την 6η Φεβρουαρίου 2009 (04:10 GMT) και δύο ημέρες μετά την αποσύνδεσή του καταστράφηκε στην ατμόσφαιρα πάνω από τον Ειρηνικό Ωκεανό.
Γιώργος Σεμερτζίδης

Σε συλλογικό επίπεδο

Υπήρξε ποδοσφαιριστής του Άρη Θεσσαλονίκης, του Ολυμπιακού και του Απόλλωνα Καλαμαριάς. Αγωνιζόταν στην επιθετική γραμμή της ομάδας της Άρη από το 1976 ως το 1985 ενώ την περίοδο 1985-86 μετακινήθηκε στην ομάδα του Ολυμπιακού. Από τον Πειραιά μετακόμισε ξανά στη Θεσσαλονίκη και τον Απόλλωνα Καλαμαριάς τον Δεκέμβριο του 1987 και αγωνίστηκε μέχρι και την περίοδο 1989-90. Συνολικά στην Α' Εθνική αγωνίστηκε 348 φορές και πέτυχε 31 γκολ.

Στην Εθνική Ελλάδας

Ήταν διεθνής με την Ελλάδα 26 φορές ενώ πέτυχε και δύο γκολ. Η πρώτη του συμμετοχή ήταν στο φιλικό με τη Βουλγαρία στη Σόφια στις 26 Οκτωβρίου του 1977 (0-0).

Καριέρα προπονητή

Μετά την αποχώρηση του από την ενεργό δράση, ο Γιώργος Σεμερτζίδης ασχολήθηκε με την προπονητική και διετέλεσε μεταξύ άλλων προπονητής του Άρη Θεσσαλονίκης και της Εθνικής Παίδων.
Συνοχή

Με τον όρο συνοχή στη Φυσική χαρακτηρίζεται μία από τις ιδιότητες της ύλης. Πρόκειται για μια ελκτική δύναμη που αναπτύσσεται μεταξύ των μορίων ίδιας ουσίας, (σε αντιδιαστολή της συνάφειας που αναπτύσσεται σε μόρια διαφορετικών ουσιών).
Οι δυνάμεις συνοχής είναι εκείνες που συγκρατούν συνδεδεμένα τα μόρια των ουσιών όπου στα μεν στερεά είναι ισχυρότερες, στα ρευστά ασθενέστερες και ειδικότερα στα αέρια ακόμη πιο ασθενέστερες, όπου και τελικά χάριν αυτών διακρίνονται οι παραπάνω μορφές της ύλης ή η κατάσταση της ύλης. Γενικά οι δυνάμεις συνοχής είναι ηλεκτροστατικής φύσης. Όταν κάποια μόρια βρεθούν σε πολύ μικρές μεταξύ τους αποστάσεις απωθούνται, ενώ αν απομακρυνθούν μεταξύ τους έλκονται. ΄Ετσι αυτά ισορροπούν σε μια ενδιάμεση απόσταση όπου η δυναμική ενέργεια της αλληλεπίδρασης παρουσιάζει τη μικρότερη τιμή. Από το σημείο αυτό ισορροπίας προκειμένου αυτά να απομακρυνθούν ή να πλησιάσουν μεταξύ τους απαιτείται κάποια ενέργεια. Συνεπώς για να επιτευχθεί αυτό θα πρέπει να καταναλωθεί έργο. Τόσο οι δυνάμεις συνοχής όσο και εκείνες της συνάφειας αναπτύσσονται σε μικρή ακτίνα και η έντασή τους ποικίλλει ανάλογα με τη φύση των υλικών.
Επισημαίνεται ότι στις δυνάμεις αυτές συνοχής οφείλεται το φαινόμενο της επιφανειακής τάσης καθώς και το ιξώδες που χαρακτηρίζει τα υγρά.
Ιδιαίτερη μελέτη της ιδιότητας αυτής γίνεται από την Υδροδυναμική στη ροή των ρευστών και στη κατάταξη αυτών.
Πολύκαρπος Ξάνθης και Περιθεωρίου

Βιογραφία

Γεννήθηκε στην Ορντού το 1864. Σπούδασε στη Θεολογική Σχολή της Χάλκης, από όπου αποφοίτησε το 1882. Στις 8 Σεπτεμβρίου 1888 χειροτονήθηκε διάκονος και τον Αύγουστο του 1892 πρεσβύτερος από τον Οικουμενικό Πατριάρχη Νεόφυτο Η΄. Το 1899 χειροτονήθηκε επίσκοπος Κολωνίας. Το 1911 προήχθη σε Μητροπολίτη Νεοκαισαρείας και Κοτυώρων. Το 1922, μετά την Μικρασιατική καταστροφή ορίστηκε Μητροπολίτης Ξάνθης και Περιθεωρίου, από όπου παραιτήθηκε λόγω γήρατος τον Αύγουστο του 1935. Πέθανε λίγο μετά την παραίτησή του. Έχει συντάξει αρκετές μελέτες, οι περισσότερες από τις οποίες δημοσιεύτηκαν στην Εκκλησιαστική Αλήθεια.
Βιόριτσα Ντάντσιλα

Ευρωβουλευτής

Το 2009 εξελέγη για την πρώτη της θητεία στο Ευρωκοινοβούλιο με το Σοσιαλδημοκρατικό Κόμμα. Εν συνεχεία, επανεξελέγη ευρωβουλευτής το 2014 και ανέλαβε αντιπρόεδρος της Επιτροπής του Ευρωπαϊκού Κοινοβουλίου για τη Γεωργική και την Υπαίθρια Ανάπτυξη. Είναι επίσης πλήρες μέλος της Επιτροπής για τα Γυναικεία Δικαιώματα και την Ισότητα των Φύλων.
Το 2015 βρέθηκε στις βραχείες λίστες για τα βραβεία του Ευρωκοινοβουλίου στον τομέα της Γεωργίας. Έπειτα από δύο χρόνια, το 2017, ήταν ξανά υποψήφια σε δύο αυτόνομες κατηγορίες: Γυναικεία Δικαιώματα και Ισότητα Φύλων και επίσης Έρευνας και Καινοτομίας.

Πρωθυπουργός

Στις 17 Ιανουαρίου 2018, ο πρόεδρος του Σοσιαλδημοκρατικού Κόμματος  Λίβιου Ντραγκνέα διόρισε την Νταντσίλα ως την πρώτη γυναίκα πρωθυπουργό στα ρουμανικά χρονικά και την τρίτη αρχηγό κυβέρνησης σε έναν χρόνο. Ο παραιτηθείς προκάτοχός της  Μιχάι Τουντόσε, είδε το κόμμα του να αποσύρει την υποστήριξή του από τον ίδιο. Ο διορισμός της στην πρωθυπουργία έγινε δεκτός από τον πρόεδρο Κλάους Γιοχάνις  και ο τελευταίος έδωσε την εντολή για σχηματισμό κυβέρνησης στην Νταντσίλα, πυροδοτώντας τις αντιδράσεις από υποστηρικτές και αντιπάλους του. Η κυβέρνησή της έλαβε την ψήφο εμπιστοσύνης του Κοινοβουλίου στις 29 Ιανουαρίου.
Αντίδραση οξέος-βάσης

Μία αντίδραση οξέος-βάσης είναι μία χημική αντίδραση ανάμεσα σε ένα οξύ και μια βάση.

Ο ορισμός του Λαβουαζιέ

Ο πρώτος επιστημονικός ορισμός για τις αντιδράσεις οξέος-βάσης δόθηκε από τον Γάλλο χημικό Αντουάν Λαβουαζιέ (Antoine Lavoisier). Ο Λαβουαζιέ όρισε τα οξέα ως τις χημικές ουσίες που περιέχουν οξυγόνο, οπότε οι αντιδράσεις οξέος-βάσης αποτελούν αντιδράσεις ανταλλαγής οξυγόνου. Ο Λαβουαζιέ βασίστηκε στις γνώσεις του για τις χημικές ενώσεις που περιέχουν κεντρικά άτομα με μεγάλο αριθμό οξείδωσης γύρω από τα οποία συνδέονται άτομα οξυγόνου (όπως είναι το νιτρικό (HNO₃) και το θειικό οξύ (H₂SO₄). Είναι χαρακτηριστικό ότι η ονομασία οξυγόνο, την οποίο ο ίδιος ο Λαβουαζιέ έδωσε, σημαίνει δημιουργός οξέος (οξύ+γόνο). Στις μέρες μας ένας τέτοιος ορισμός θεωρείται ελλιπής, καθώς γνωρίζουμε την ύπαρξη ουσιών που συμπεριφέρονται ως οξέα, χωρίς να διαθέτουν άτομα οξυγόνου, όπως είναι, για παράδειγμα, το Υδροχλώριο (HCl).
Ο ορισμός του Λαβουαζιέ απορρίφθηκε το 1810, όταν επιβεβαιώθηκε από τον Σερ Χάμφρυ Ντέιβι η απουσία ατόμων οξυγόνου στα μόρια των υδρογονούχων οξέων.

Ο ορισμός του Λιούις

Την ίδια χρονιά με τους Μπρόνστεντ και Λόρι, ο Γκίλμπερτ Λιούις (Gilbert Lewis) περιγράφει την αλληλεπίδραση ανάμεσα σε ένα οξύ και μία βάση ως μια διαδικασία ανταλλαγής ηλεκτρονίων.
Original equipment manufacturer

Original Εquipment Μanufacturer (OEM) ονομάζεται μια επιχείρηση, ενίοτε του κλάδου της πληροφορικής, η οποία αγοράζει τα βασικά μέρη ενός υπολογιστή έτοιμα και συνθέτει έναν ολοκληρωμένο υπολογιστή τον οποίο πουλάει μαζί με άλλες υπηρεσίες όπως εγγύηση, υποστήριξη, εγχειρίδια χρήσης. Αντίστοιχα, μια επιχείρηση η οποία κατασκευάζει τα βασικά μέρη του υπολογιστή, π.χ. επεξεργαστής, μητρική, κάρτα μνήμης, κ.τ.λ., είναι ΟΕΜ και το τελικό προϊόν είναι ο υπολογιστής. Ωστόσο, ο όρος χρησιμοποιείται με πολλούς άλλους τρόπους, γεγονός που προκαλεί ενίοτε ασάφεια. Μερικές φορές εννοείται ο κατασκευαστής ενός συστήματος που περιλαμβάνει τα υποσυστήματα άλλων εταιρειών, ο παραγωγός τελικού προϊόντος -για παράδειγμα τμήμα αυτοκινήτου που κατασκευάζεται από την ίδια εταιρεία που παρήγαγε το αρχικό προϊόν και χρησιμοποιείται στη συναρμολόγηση του αυτοκινήτου- ή μεταπωλητής.
Γεώργιος Μαυροφόρος

Καταγωγή και σπουδές

Γεννήθηκε στις 9 Δεκεμβρίου 1897. Ήταν γιος του Παυλή Μαυροφόρου, πρώην δημάρχου της Φουρνής και της Μαρίας. Καταγόταν από πλούσια οικογένεια και είχε δύο μεγαλύτερα αδέρφια τον Δημήτριο (1890-1971), έμπορο και τον Εμμανουήλ, δικηγόρο στη Νεάπολη Λασιθίου. Ο Γεώργιος σπούδασε ιατρική και εργάστηκε ως πρώτα στη Νεάπολη (όπου είχε και δική του μαιευτική κλινική) και μετά το γάμο του, στην Ιεράπετρα. Ήταν παντρεμένος με την Πόπη Φουνταλίδη και απέκτησαν παιδιά, εγγόνια και δισέγγονα.

Πολιτική σταδιοδρομία

Εξελέγη βουλευτής Λασιθίου  στις εκλογές του 1935 με το Λαϊκό Κόμμα.
Πέθανε στην Αθήνα στις 2 Ιανουαρίου του 1980 και κηδεύτηκε στην Ιεράπετρα δύο ημέρες μετά. Επικήδειους εκφώνησαν οι πολιτευτές Κωνσταντίνος Κοντοπόδης και Εμμανουήλ Κοθρής.
Σελλοί

Οι Σελλοί, ήταν αρχαίο Ελληνικό φύλο της Ηπείρου. Ήταν κάτοικοι της αρχαίας Ελλοπίας, περιοχής κοντά στη Δωδώνη.
Σύμφωνα με τον Όμηρο, οι Σέλλοι κατοικούσαν στην Δωδώνη όπου ήταν και οι ιερείς του μαντείου της Δωδώνης και μάλιστα τους αναφέρει ως «Χαμοκοίταμνοι ανυφτοπόδες» και αυτό γιατί οι Σέλλοι ιερείς του Μαντείου δεν έπλεναν τα πόδια τους για να έρχονται σε επαφή  με την Γη (Γαία) και να αντλούν την μαντική δύναμη που ήταν απαραίτητη για την ερμηνεία των χρησμών. Οι Σέλλοι ή Ελλοί ή Έλλοπες έζησαν έναν κατακλυσμό σύμφωνα με τον Αριστοτέλη μεταξύ Δωδώνης και Αχελώου, όπου ζούσαν εκεί με τους Γραίκους οι μετέπειτα Έλληνες.
Τάρκο-Σαλέ

Ιστορία

Ιδρύθηκε το 1932. Το καθεστώς αστικού τύπου χορηγήθηκε το 1976 και το καθεστώς πόλης χορηγήθηκε στις 23 Μαρτίου 2004.

Διοικητική και δημοτική κατάσταση

Εντός του πλαισίου των διοικητικών διαιρέσεων, το Τάρκο-Σαλέ είναι το διοικητικό κέντρο της Επαρχίας Πουρόφσκι, και υπάγεται άμεσα σε αυτήν. Ως δημοτική διαίρεση, η πόλη του Τάρκο-Σαλέ είναι ενσωματωμένη στην Δημοτική Επαρχία Πουρόφσκι ως Αστικός Οικισμός Τάρκο-Σαλέ.

Οικονομία

Η μεγαλύτερη ανεξάρτητη εταιρεία παραγωγής φυσικού αερίου της Ρωσίας, η Novatek, έχει την έδρα της στο Τάρκο-Σαλέ. 

Πολιτισμός

Η πόλη διαθέτει ένα μουσείο λαϊκών τοπικών παραδόσεων.
Επισκοπή Κωνσταντίας-Αμμοχώστου

Η Επισκοπή Κωνσταντίας είναι μια Επισκοπή που ανήκει Εκκλησιαστικά στην Εκκλησία της Κύπρου. Γνωστός Επίσκοπος της Επισκοπής υπήρξε ο Άγιος Επιφάνιος, ο οποίος ήταν και Αρχιεπίσκοπος Σαλαμίνας. Η μνήμη του Αγίου εορτάζεται στις 12 Μαΐου.
Αξιοσημείωτο το γεγονός ότι υπάρχει κάποια συσχέτιση της Επισκοπής με την Επισκοπή Σαλαμίνος και όπως φαίνεται η Σαλαμίνος υπήρξε πριν από την Κωνσταντίας από την οποία ίσως να αντικαταστάθηκε.
Σήμερα, από το 2007 που επανασυστάθηκε η επισκοπή Κωνσταντίας ως η Ιερά Μητρόπολις Κωνσταντίας-Αμμοχώστου, έχει την έδρα της στο Παραλίμνι μέχρι της ημέρα απελευθερώσεως της κανονικής της έδρας της πόλεως Αμμοχώστου. Ο Σημερινός Επίσκοπος της Μητροπόλεως είναι ο (από Τριμυθούντος, 1996-2007) Πανιερώτατος Μητροπολίτης Κωνσταντίας και Πρόεδρος Αμμοχώστου κ. Βασίλειος.